b'\n_START_ARTICLE_\nMidv\xc4\x97jaus atolas\n_START_PARAGRAPH_\nMidv\xc4\x97jaus atolas (havajieti\xc5\xa1kai Pihemanu) \xe2\x80\x93 6,23 km\xc2\xb2 ploto atolas, priklausantis Havaj\xc5\xb3 \xc5\xa0iaur\xc4\x97s Vakar\xc5\xb3 sal\xc5\xb3 grupei, 92 km \xc4\xaf rytus nuo Kur\xc4\x97s atolo ir 140 km \xc4\xaf vakarus nuo Perlo ir Hermeso atolo. J\xc4\xaf sudaro ovalus koralinis rifas ir kelios sm\xc4\x97lio salos. Lag\xc5\xabnos plotas ~60 km\xc2\xb2._NEWLINE_Atole n\xc4\x97ra nuolatini\xc5\xb3 gyventoj\xc5\xb3, o visas reikiamas maistas bei kiti produktai \xc4\xafve\xc5\xbeami._NEWLINE_Midv\xc4\x97jaus pavadinimas siejamas su jo geografine pad\xc4\x97timi \xe2\x80\x93 santykine pusiaukele tarp \xc5\xa0iaur\xc4\x97s Amerikos ir Azijos (angl. midway \xe2\x80\x93 \xe2\x80\x9epusiaukel\xc4\x97\xe2\x80\x9c)._NEWLINE_Midv\xc4\x97jus priklauso Jungtin\xc4\x97ms Amerikos Valstijoms (aneksuotas 1867 m.), turi u\xc5\xbej\xc5\xabrio teritorijos status\xc4\x85 (kaip ir Guamas, Amerikos Samoa ir kt.)\n_START_SECTION_\nGeografija ir geologija\n_START_PARAGRAPH_\nKoralinis Midv\xc4\x97jaus atolo rifas supa ~60 km\xc2\xb2 lag\xc5\xabn\xc4\x85, kurioje yra dvi stambesn\xc4\x97s salos - Sm\xc4\x97lio sala (Sand island, 4,86 km\xc2\xb2) ir Rytin\xc4\x97 sala (Eastern island, 1,35 km\xc2\xb2), ir kelios smulkios salel\xc4\x97s. Salos vir\xc5\xa1 vandenyno lygio i\xc5\xa1kilusios ~4 m., jose nutiesta 32 km keli\xc5\xb3, daug vamzdyn\xc5\xb3, l\xc4\x97ktuv\xc5\xb3 t\xc5\xabpimo - pakilimo takai._NEWLINE_Kaip ir kitos Havaj\xc5\xb3 \xc5\xa0iaur\xc4\x97s Vakar\xc5\xb3 salos, Midv\xc4\x97jus yra suirusio ugnikalnio, priklausan\xc4\x8dio Havaj\xc5\xb3 \xe2\x80\x93 Imperatoriaus kalnag\xc5\xabbriui, vir\xc5\xa1\xc5\xabn\xc4\x97. Jis susiformavo prie\xc5\xa1 28 mln. met\xc5\xb3, kai \xc5\xa1i Ramiojo vandenyno tektonin\xc4\x97s plok\xc5\xa1t\xc4\x97s vieta slinko vir\xc5\xa1 kar\xc5\xa1tojo ta\xc5\xa1ko, dabar esan\xc4\x8dio po povandeniniu Loihi ugnikalniu. Tada vulkanin\xc4\x97 veikla i\xc5\xa1k\xc4\x97l\xc4\x97 ugnikaln\xc4\xaf, kuris po tam tikro geologinio laikotarpio u\xc5\xbegeso, mil\xc5\xbeini\xc5\xa1kas lavos svoris \xc4\xaflenk\xc4\x97 \xc5\xbdem\xc4\x97s plut\xc4\x85, ir ugnikalnis \xc4\x97m\xc4\x97 grimzti (manoma, kad kadaise Midv\xc4\x97jaus vir\xc5\xa1vandenin\xc4\x97 teritorija buvo ma\xc5\xbedaug tokio dyd\xc5\xbeio kaip dabartin\xc4\x97 Lanai sala), o jo pakra\xc5\xa1\xc4\x8diai apaugo koralais. Rifo auk\xc5\xa1tis apie 160 m.\n_START_SECTION_\nIstorija\n_START_PARAGRAPH_\nMidv\xc4\x97jaus atol\xc4\x85 1859 m. liepos 5 d., plaukdamas bangini\xc5\xb3 \xc5\xbevejybos laivu \xe2\x80\x9eGambia\xe2\x80\x9c, atrado kapitonas N. C. Midlbruksas (Middlebrooks) ir pavadino Bruko sala (Brook Islands). 1867 m. rugpj\xc5\xab\xc4\x8dio 28 d. JAV aneksavo sal\xc4\x85; po kurio laiko pavadinimas buvo pakeistas \xc4\xaf Midv\xc4\x97j\xc5\xb3. Tai vienintel\xc4\x97 Havaj\xc5\xb3 salyno dalis, nepriklausanti Havaj\xc5\xb3 valstijai._NEWLINE_1903 m. \xc4\x8dia \xc4\xafsik\xc5\xabr\xc4\x97 transokeaninio kabelio ties\xc4\x97jai \xe2\x80\x93 kompanijos Commercial Pacific Cable Company darbuotojai. V\xc4\x97liau sala perduota valdyti JAV kariniam laivynui._NEWLINE_1935 m. Midv\xc4\x97juje nutiesti t\xc5\xabpimo - pakilimo takai tarpiniams nut\xc5\xabpimams vykstant i\xc5\xa1 JAV \xc4\xaf Ryt\xc5\xb3 Azij\xc4\x85._NEWLINE_Antrojo pasaulinio karo metais Midv\xc4\x97jus vaidino svarb\xc5\xb3 strategin\xc4\xaf vaidmen\xc4\xaf: \xc4\x8dia buvo \xc4\xafrengta karin\xc4\x97 baz\xc4\x97, kuro sand\xc4\x97liai, uostas, 1941 m. vyko m\xc5\xab\xc5\xa1iai tarp Japonijos ir JAV karo laivyn\xc5\xb3.\n_START_SECTION_\nFauna ir flora\n_START_PARAGRAPH_\n\xc5\xbdmon\xc4\x97s gerokai pakeit\xc4\x97 Midv\xc4\x97jaus ekosistem\xc4\x85. Jau 1869 m., nutarus Sm\xc4\x97lio saloje \xc4\xafrengti uost\xc4\x85, koralinis rifas prad\xc4\x97tas sprogdinti. XX a. prad\xc5\xbeioje sykiu su laikinais gyventojais \xc4\x8dia atkeliavo nauj\xc5\xb3 r\xc5\xab\xc5\xa1i\xc5\xb3 palm\xc4\x97s, cik\xc5\xabnai, araukarijos, skruzd\xc4\x97l\xc4\x97s, tarakonai, termitai ir kt._NEWLINE_\xc4\xaeveistos naujos r\xc5\xab\xc5\xa1ys: kitoms Havaj\xc5\xb3 \xc5\xa0iaur\xc4\x97s Vakar\xc5\xb3 saloms b\xc5\xabdingi pauk\xc5\xa1\xc4\x8diai: Laisano antys Anas laysanensis, Havaj\xc5\xb3 g\xc4\x97linuk\xc4\x97s Telespiza cantans. Apsaugai nuo v\xc4\x97jo prad\xc4\x97ti auginti i\xc5\xa1 Australijos atve\xc5\xbeti kazuarini\xc5\xb3 \xc5\xa1eimos med\xc5\xbeiai, kiti augalai. \xc5\xa0iuo metu i\xc5\xa1 ma\xc5\xbedaug dviej\xc5\xb3 \xc5\xa1imt\xc5\xb3 Midv\xc4\x97juje augan\xc4\x8di\xc5\xb3 augal\xc5\xb3 r\xc5\xab\xc5\xa1i\xc5\xb3 ~150 yra \xc4\xafve\xc5\xbetin\xc4\x97s.'